Paul Schmidt (fransk offiser)

Paul Schmidt (født 22. september 1917 i Bayon i Meurthe-et-Moselle, død 30. juli 1983 i Port-Blanc i Côtes-d'Armor) var en fransk  offiser under andre verdenskrig. Han kjempet blant annet i slaget om Narvik, ble tildelt det norske Krigskorset og utnevnt til medlem av den franske Frigjøringsordenen.Paul Schmidt , biografi fra Ordre de la Libération.

 Krigsinnsats 
Schmidt meldte seg som frivillig til militærtjeneste i 1937 og tok befalsutdannelse.Dominique Schmidt: Paul SCHMIDT, dit «KIM», 1917-1983, officier d’opérations de Jean MOULIN, Mémorial Jean Moulin.

Ved utbruddet av andre verdenskrig i september 1939 tjenestegjorde han som sersjant i alpejegeravdelingen 6e Bataillon de chasseurs alpins. Etter Tysklands angrep på Norge i 1940 ble avdelingen sendt nordover med det franske ekspedisjonskorpset og satt inn ved Narvik. Avdelingen hans var ledet av André Lalande. Schmidt utmerket seg i strid og for innsatsen 1. juni ble han anført på dagsordren.

Etter slaget om Narvik ble Schmidt, sammen med de franske styrkene, trukket tilbake til Bretagne, men etter noen dager tok han seg videre til Storbritannia for å melde seg for De frie franske styrker under Charles de Gaulles ledelse. Mot slutten av 1940 ble han tilknyttet De frie franskes etterretnings- og spesialoppdragskontor og han fikk oppdrag i Frankrike. Han fikk utdannelse som fallskjermsoldat for spesialoppdrag.

I juni 1942 ble han sluppet ut i fallskjerm over Montluçon for å organisere forsyninger til motstandsbevegelsen. Han bedrev opplæring og deltok i sabotasjeaksjoner. Jean Moulin utnevnt i november 1942 Schmidt til ansvarlig for Service des opérations aériennes et maritimes i distriktene Limoges og R6 Clermont-Ferrand. I mars 1943 kom han til Paris, der han ble sjef for Bureau des opérations aériennes. På grunn av sikkerhetssituasjonen ble han i september 1943 tvunget til å ta seg tilbake til Storbritannia. Etter et års tid vendte han i oktober 1944 igjen tilbake til Frankrike tjenestegjørende i etterretningsorganisasjonen Direction générale des études et recherches (DGER).

Schmidt ble i 1943 forfremmet til løytnant og ble i 1945 kaptein.

 Sivilt virke 
Schmidt gikk ut av tjenesten i februar 1946. I det sivile arbeidet han som næringslivsleder. Han var blant annet direktør i Simca.

 Utmerkelser 
Schmidt mottok en rekke utmerkelser. Han var medlem av Frigjøringsordenen og var offiser av Æreslegionen. Schmidt mottok Croix de guerre 1939–1945 fire ganger og ble tildelt Motstandsmedaljen med rosett. Av norske myndigheter ble han, i tillegg til Krigskorset, også hedret med utnevnelse til ridder av 1. klasse av St. Olavs Orden.Norges statskalender for året 1947, Oslo: Aschehoug, 1947, spalte 1053. Schmidt var offiser av Order of the British Empire og av den belgiske Leopoldsordenen, og mottok også det belgiske Croix de Guerre.

 Referanser 

Kategori:Franskmenn fra andre verdenskrig
Kategori:Franske offiserer
Kategori:Frigjøringsordenen
Kategori:Æreslegionen
Kategori:Krigskorset
Kategori:Honorære utnevnelser til Order of the British Empire
Kategori:Personer fra departementet Meurthe-et-Moselle